ΓΡΑΠΤΗ ΕΡΩΤΗΣΗ E-1812/96 υποβολή: Joan Colom i Naval (PSE) προς την Επιτροπή (5 Ιουλίου 1996)

Θέμα: Επιπτώσεις του Euro για τη ζώνη του Φράγκου CFΑ και της Συμβάσεις της Lomι

H διαδικασία μετάβασης στο ενιαίο νόμισμα έχει από το 1990 και μετά σημειώσει σημαντική πρόοδο, έχοντας πλέον συγκεκριμενοποιηθεί πολλά ερωτήματα των οποίων τότε απλώς διεγράφετο η ύπαρξη. Αλλα την απάντηση της Επιτροπής σε προηγούμενη ερώτησή μου σχετικά με τις επιπτώσεις της ΟΝΕ για τη ζώνη του φράγκου CFΑ (ερώτηση 119, Η-832/90, απαντηθείσα στις 21/11/90 ((Συζητήσεις του Ευρωπαϊκού Κοινοβουλίου αριθ. 396 (Νοέμβριος 1990).))) εξακολουθούν να υφίστανται πολλές αμφιβολίες επί του θέματος αυτού, όπως διαπιστώθηκε κατά την πρόσφατη συνεδρίαση της Συνέλευσης Ισομερούς Εκπροσώπησης ΑΚΕ/ΕΕ στο Windhoek. Ερωτάται, συνεπώς η Επιτροπή:

- Ποιές μελέτες έχουν πραγματοποιηθεί σχετικά με τον αντίκτυπο που θα έχει η καθιέρωση του Euro για το φράγκο CFA και τη Σύμβαση της Lomι, στο πλαίσιο της ΣΕΕ και των συναφών αποφάσεων;

- Ποιά είναι τα βασικά πορίσματα των εν λόγω μελετών;

- Ποιές συνέπειες θα έχει για το Euro η εγγύηση της μετατρεψιμότητας φράγκου CFA/Γαλλικού φράγκου που παραχώρήθηκε από τη Γαλλία, σε περίπτωση που το Euro αντικαταστασήσει το Γαλλικό φράγκο;

Απάντηση του κ. de Silguy εξ ονόματος της Επιτροπής (18 Σεπτεμβρίου 1996)

Οι διατάξεις της Συνθήκης ΕΚ δεν επηρεάζουν το σύστημα της ζώνης του φράγκου. Κατά τον αμετάκλητο καθορισμό των συναλλαγματικών ισοτιμιών, στην αρχή του τρίτου σταδίου της Οικονομικής και Νομισματικής Ένωσης (ΟΝΕ), η ισοτιμία του φράγκου CFA (Αφρικανική Οικονομική Κοινότητα) θα καθοριστεί έναντι του ευρώ και των νομισμάτων των κρατών μελών που συμμετέχουν στη νομισματική ένωση. Η ισοτιμία του φράγκου CFA έναντι του ευρώ θα καθοριστεί αυτόματα όταν το γαλλικό φράγκο θα αντικατασταθεί από το ενιαίο νόμισμα. Αυτή η μεταβολή βάσης αναφοράς δεν θα αντιπροσωπεύει πρόσθετο συναλλαγματικό περιορισμό για τις αφρικανικές χώρες της ζώνης αυτής, στο βαθμό που η νομισματική πολιτική του ευρώ θα ασκείται σύμφωνα με τις αρχές που διέπουν τη σημερινή νομισματική πολιτική του γαλλικού φράγκου (FF).

Το φράγκο CFA δεν επηρεάζεται επομένως από τις διατάξεις του άρθρου 109 της Συνθήκης ΕΚ, οι οποίες ορίζουν τη συναλλαγματική πολιτική της νομισματικής ένωσης έναντι των άλλων νομισμάτων. Η Γαλλία θα μπορεί να συνεχίσει να εγγυάται, μέσω του προϋπολογισμού της, τη μετατρεψιμότητα του φράγκου CFA, στο πλαίσιο των γενικών κανόνων που προβλέπει η Συνθήκη ΕΚ για τα δημόσια οικονομικά (άρθρα 104, 104Α, 104Β, 104Γ).

Η σύνδεση του φράγκου CFA με το γαλλικό φράγκο (και στη συνέχεια με το ευρώ) δεν αναμένεται να έχει συνέπειες στη νομισματική πολιτική της Κοινότητας. Πράγματι, η προσφορά χρήματος στις χώρες της ζώνης του φράγκου δεν υπερβαίνει το 2% της προσφοράς χρήματος στη Γαλλία και το σωρευτικό ακαθάριστο εγχώριο προϊόν τους αντιπροσωπεύει λιγότερο από το 4% του ΑΕΠ της Γαλλίας. Επιπλέον, η ενίσχυση της διαδικασίας ενοποίησης της Οικονομικής και Νομισματικής Ένωσης Δυτικής Αφρικής (UEMOA), ιδίως όσον αφορά την εφαρμογή πολυμερούς εποπτείας των οικονομικών πολιτικών, περιορίζει τους κινδύνους οικονομικών και χρηματοπιστωτικών ανισορροπιών στις χώρες της UEMOA. Εάν, για εξαιρετικούς λόγους, υπάρξουν επιπτώσεις στη νομισματική πολιτική της Κοινότητας, η Ευρωπαϊκή Κεντρική Τράπεζα θα πρέπει να εξασφαλίσει ότι η λειτουργία της ζώνης του φράγκου δεν έρχεται σε σύγκρουση με τη νομισματική της πολιτική.

Η Επιτροπή δεν έχει δημοσιεύσει μελέτες για τον αντίκτυπο της μετατροπής της ζώνης του φράγκου σε ζώνη ευρώ. Ωστόσο, οι εργασίες της Επιτροπής στο πλαίσιο της UEMOA, ιδίως όσον αφορά τη δημιουργία μηχανισμού πολυμερούς εποπτείας για την προώθηση της σύγκλισης των μακροοικονομικών πολιτικών, καταδεικνύουν ότι δεν πρέπει να αναμένονται επιπτώσεις στην ΟΝΕ. Ο αντίκτυπος στις ενδιαφερόμενες αφρικανικές χώρες θα είναι μάλλον θετικός και θα τους επιτρέψει να επωφεληθούν από τα πλεονεκτήματα που θα προκύψουν από την επέκταση της νομισματικής τους ζώνης, ιδίως χάρη στη μείωση του κόστους των συναλλαγών με εταίρους της Κοινότητας και στη δυνατότητα πρόσβασης τόσο σε ένα βασικό διεθνές νόμισμα για την ενίσχυση των συναλλαγματικών αποθεμάτων τους όσο και σε μια αποτελεσματική χρηματαγορά. Ο διεθνής ρόλος του ευρώ θα τους παρέχει τη δυνατότητα να επιβάλλουν το νόμισμα αυτό στη τιμολόγηση των εξαγωγών τους στον υπόλοιπο κόσμο και να περιορίσουν έτσι τους συναλλαγματικούς κινδύνους που σχετίζονται με την αποκλειστική σχεδόν χρήση του δολαρίου.

Η σύνδεση του φράγκου CFA με το ευρώ θα επιτρέψει στα κράτη μέλη της ζώνης του ευρώ να χρησιμοποιούν ένα σταθερό και μετατρέψιμο νόμισμα, όπως συμβαίνει ήδη στη ζώνη του φράγκου. Η σύνδεση αυτή θα τους δώσει τη δυνατότητα να ασκούν μια αποτελεσματική νομισματική πολιτική για την καταπολέμηση του πληθωρισμού, ο οποίος δεν επιτρέπει στις άλλες αναπτυσσόμενες χώρες να επωφεληθούν από τους καρπούς της ανάπτυξης.